Museum vil gerne have gæster i nyt magasin | Aabenraa | Ugeavisen.dk
Du er her: Forside - Aabenraa - Museum vil gerne have gæster i nyt magasin
Et udendørs læringslandskab indrettes i forbindelse med magasinet i Brunde ved Rødekro: Illustration: Arkitektfirmaet Friis og Moltke.
22. februar 2020 kl. 12:00
Museum Sønderjylland går snart i gang med at bygge et magasin på 6000 kvadratmeter i Brunde ved Rødekro. Slots- og Kulturstyrelsen har givet ekstra penge til røntgenanlæg og læringslandskab.
RØDEKRO: Så snart byggetilladelsen fra Aabenraa Kommune ligger klar, kan Museum Sønderjylland gå i gang med at opføre det planlagte nye magasin i erhvervsområdet i Brunde ved Rødekro.
Takket være en ekstra million kroner fra Slots- og Kulturstyrelsen kan det nye anlæg få både et røntgenanlæg til nærmere undersøgelse af arkivalierne og et læringslandskab til formidling og undervisning.
Landskabet, der etableres uden for bygningen, omfatter blandt andet et tingsted, hvor man kan gå på opdagelse og se og høre, hvordan arkæologiske udgravninger foregår, en høj, som jo er et velkendt landemærke i landskabet, og en scene, hvor gæsterne kan høre historiske foredrag eller se film under åben himmel.
Det nye magasin kommer til at koste omkring 80 millioner kroner, og det rummer ikke mindre end 6000 kvadratmeter opbevaringsplads, laboratorier, værksteder, kontorer og lignende.
De 80 millioner kroner til byggeriet har Museum Sønderjylland hentet i egne opsparede midler og bidrag fra de fire sønderjyske kommuner, samt generøse bevillinger fra A.P. Møller Fonden og Augustinus Fonden.
Senest er der så kommet en ekstra bevilling fra Slots- og Kulturstyrelsen på en million kroner.
Synligt arbejde
- Med det nye magasin vil vi ikke alene bevare og opbevare, vi vil også synliggøre det ellers ukendte og skjulte museumsarbejde, som ingen ser, før genstandene måske engang udstilles, siger Henrik Harnow, der er direktør for Museum Sønderjylland.
Han fortæller, at det er planen at invitere både skolebørn og borgere med interesse for bevaringsarbejde på besøg i magasinet.
Planen er, at borgerne skal inviteres på omvisninger allerede under byggefasen. Når magasinet er færdigt, vil der være åbent hus, og bagefter holdes jævnligt arrangementer for interesserede borgere.